Cedric Dandaré

**Cedric Dandaré** (☆ 1955 na Willemstad), ta un kitarista, kompositor i lider di band di Kòrsou. E ta wòrdu konsiderá un pionero di Curajazz, un fushon úniko di ritmonan típiko di Kòrsou ku jazz, ku kual el a kosecha fama internashonal.

## Bida i karera
Cedric Dandaré a lanta den Mundo Nobo na Otrobanda. Na skol básiko el a kuminsá haña interes den músika, parsialmente pa motibu di su ruman hòmber ku tabata toka den un banda i  di su tata ku tabata toka kitara. Otro influensianan a inkluí The Beatles, e grupo di rock sinfóniko di Reino Uni 'Yes' i mas despues Stevie Wonder.

El a topa Eric Calmes (bahista) komo alumno na Maria Immaculata Lyceum i huntu nan a gradua pa VWO na 1975. Calmes a bira su amigu permanente den músika. Tambe e tabata anda e tempu ei hopi ku Harry Moen. Dandaré a desaroyá su abilidatnan riba kitara i a toka ku tur sorto di konhunto. Su promé presentashon tabata ku un grupo di aguinaldo. Despues el a toka den e kor di Rignald Yankee *Orfeon Allegre*, unda tambe el a siña toka kuarta i mandolin. Tambe el a toka den Golden Sharks i durante presentashonnan di e ópera di rock *Tommy*.

Den añanan 1970 Dandaré a funda e grupo di rock *Twilightzone*. Dor di agregá un kor, esaki despues a bira Twilightzone & Company. Mas despues el a bira e grupo folklóriko di Harry Moen *[[Grupo Serenada]]*. Dandaré tambe tabata traha e tempu ei den departamento di rekurso humano na Ministerio di Asuntonan General na Kòrsou.

Moen, Calmes i Dandaré, ku a forma un trio permanente den varios konstelashon, a sigui kada un separá un estudio musikal na 1979/1980. Moen a bai Puerto Rico, Calmes e Konservatorio di Amsterdam i Dandaré e Konservatorio di Rotterdam. Studiando ku un beka di Sticusa, el a gradua na 1985 pa su estudionan den kitara i músika suave (jazz di kitara) na Konvervatorio di Zwolle. E tabata e promé músiko di Kòrsou ku a sigui un estudio na konservatorio na Hulanda pa bira músiko di jazz. El a hasi su èksamen ku un konhunto tokando músika di Stevie Wonder (soul), Chick Corea, Dizzy Gillespie i propio komposishonnan. Despues di su èksamen el a spesialisá komo areglista.

Den añanan 80 el a toka den konhuntonan di soul i jazz i a lansa un álbum ku Macario Prudencia i e konhuntonan Bess i Nos Kos. Durante e añanan ei, Dandaré a toka tambe den e banda Carifusion, presentando un meskla di músika fushon di e jazz karibense i latino. Carifusion a toka na North Sea Jazz Festival na 1982 na Den Haag.

Den añanan 1990, Calmes i Dandaré a toka den *Het Antilliaans Ensemble*, ku a hasi gira na Hulanda; el a trese un kombinashon di jazz i músika antiano manera danzon, tambú i tumba. E gira tabata organisá pa e *Netwerk Niet-Westerse Muziek*. Na 1995, e Orkesta di Cedric Dandaré di 20 musiko a presentá huntu ku Calmes na KLM Jazz Festival na Brievengat, kaminda Rita Reys tambe a presentá huntu ku Pim Jacobs. E mesun aña, Dandaré a lansa riba e label Sony Columbia su CD *Rhythmical Nature*, promé den Reino Hulandes i despues mundialmente. Esaki tabata un CD ku músika antiano mesklá ku influensianan di jazz. Dandaré tabata e promé músiko di Kòrsou ku a saka un CD mundialmente bou di e label renombrá Sony Colombia. Na 1997 Dandaré a presentá dos biaha mas durante North Sea Jazz Festival, promé ku su mes *Cedric Dandaré Big Band* i despues ku e grupo *Zamanakitoki*.

Dandaré a kontribuí (tambe komo kompositor) na e disko kompakto *A Heart Full of Music* di Denise Jannah, ku a wòrdu premiá ku un Edison. Esaki a resultá den un petishon di Wereldomroep pa kompilá un álbum (*Naturalesa Rítmiko*) di músika no-oksidental. Tambe el a toka den e banda di Ruth Jacott.

Na 2023, e dokumental *Rhythmical Nature, herensia i legado di Cedric Dandaré* a sali, ku ta trata e herensia di Dandaré komo pionero di Curajazz, o sea músika antiano mesklá ku jazz.

## Diskografia
* 1995: *My rhytmical nature*, Sony Columbia. CD ku ocho piesa ku músika antiano mesklá ku influensianan di jazz
* *If the music is right*, pa e CD *A Heart Full of Music* di Denise Jannah.